Ngɛ kaseli ɔmɛ a be ɔ mi ɔ, kuu nyafii ko nɛ ji, 'bɔfo ɔmɛ kɛ nikɔtɔma amɛ ngɛ Yerusalem' ɔ sɔmɔ kaa blɔ tsɔɔmi ajla toli nɛ da Kristofohi nɛ a pɔ mɛ nu ɔ a we asafo ɔ tsuo nane mi kɛ mwɔ yi mi kpɔ ngɛ sanehi nɛ a he hia a he. (Bɔfo Ɔmɛ A Ní Tsumi 15:2) Ke a susu Ngmami ɔ he nɛ a ha nɛ mumi klɔuklɔu ɔ kudɔ mɛ ɔ, a peeɔ kake kɛ mwɔɔ yi mi kpɔ ngɛ sanehi a he. (Bɔfo Ɔmɛ A Ní tsumi 15:25) Jã nɔuu nɛ a peeɔ mwɔnɛ ɔ.
Mawu kɛ mɛ ngɛ ní tsue konɛ a pee e suɔmi nya ní. Nyɛmimɛ nyumuhi nɛ a pɔ mɛ nu nɛ a ngɛ sɔmɔe kaa Blɔ Tsɔɔmi Ajla Toli ɔ bua jɔ Mawu Munyu ɔ he wawɛɛ, nɛ a ngɛ níhi a si kpami fuu nɛ a kɛ nyɛɔ tsuɔ Mawu jami mi sanehi kɛ sane kpahi nɛ a he hia a he ní. A kpeɔ daa otsi kɛ susuɔ níhi nɛ a he hia nyɛmimɛ nɛ a ngɛ je kɛ wɛ ɔ a he. Kaa bɔ nɛ blɔ tsɔɔmi ajla toli ɔmɛ pee ngɛ Yesu kaseli ɔmɛ a be ɔ mi ɔ, mwɔnɛ ɔ hu ɔ, a haa wɔ Baiblo mi blɔ tsɔɔmihi kɛ guu sɛ womihi nɛ a ngmaa, loo kpokpa nɔ hyɛli, loo ni kpahi a nɔ. Enɛ ɔ ha nɛ Mawu we bi a susumi kɛ a ní peepeehi sɔ. (Bɔfo Ɔmɛ A Ní Tsumi 16:4, 5) Blɔ Tsɔɔmi Ajla Toli ɔmɛ hyɛɛ mumi mi niye ní ɔ he blɔ nya tomi nɔ, nɛ a woɔ wɔ he wami ngɛ Matsɛ Yemi fiɛɛmi ní tsumi ɔ mi, nɛ a hyɛɛ nyɛmimɛ nyumuhi nɛ́ a kɛ sɔmɔmi he blɔhi woɔ a dɛ ngɛ asafo ɔ mi ɔ a hlami nɔ.
A haa nɛ Mawu mumi ɔ tsɔɔ mɛ blɔ. Blɔ Tsɔɔmi Ajla Toli ɔmɛ hlaa blɔ tsɔɔmi kɛ jeɔ Yehowa nɛ ji Je Mluku ɔ Matsɛ ɔ, kɛ Yesu nɛ ji asafo ɔ Yi ɔ a ngɔ. (1 Korinto Bi 11:3; Efeso Bi 5:23) Blɔ Tsɔɔmi Ajla Toli ɔmɛ bui a he kaa a ji Mawu we bi a nya dali. A kɛ Kristofohi nɛ a pɔ mɛ nu ɔ tsuo 'nyɛɛɔ To Bi nɛ ji Yesu ɔ se kɛ yaa he tsuaa he nɛ e yaa.' (Kpojemi 14:4) Blɔ Tsɔɔmi Ajla Toli ɔmɛ a bua jɔɔ sɔlemi nɛ wa sɔleɔ kɛ haa mɛ ɔ he wawɛɛ.
Mɛnɔmɛ nɛ a sɔmɔ kaa blɔ tsɔɔmi ajla toli ngɛ kaseli ɔmɛ a be ɔ mi?
Mɛni blɔ nɔ Blɔ Tsɔɔmi Ajla Toli ɔmɛ guu kɛ hlaa blɔ tsɔɔmi kɛ jeɔ Mawu ngɔ mwɔnɛ ɔ?